##  Bratislava 12.12.2016

 Číslo záznamu: 51295/2016

## Z Á Z N A M

**z  plenárneho zasadnutia Hospodárskej a sociálnej rady**

**Slovenskej republiky konaného dňa 12.12.2016**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Koncepcia implementácie Agendy 2030 v medzinárodnom prostredí

Predkladá: MZVEZ SR

1. Návrh zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov

Predkladá: ÚV SR

1. Návrh zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: ÚPPVII

1. Národný program kvality Slovenskej republiky – Stratégia zlepšovania kvality produktov a služieb zlepšovaním organizácií 2017 – 2021

Predkladá: ÚNMS SR

1. Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov

Predkladá: MZ SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov

Predkladá: MŠVVŠ SR - stiahnutý

1. Strategický plán rozvoja dopravy Slovenskej republiky do roku 2030

Predkladá: MDVRR SR

1. Národný akčný plán pre zelené verejné obstarávanie v Slovenskej republike na roky 2016 až 2020

Predkladá: MŽP SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 755/2004 Z. z., ktorým sa ustanovuje výška neregulovaných platieb, výška poplatkov a podrobnosti súvisiace so spoplatňovaním užívania vôd v znení nariadenia vlády č. 367/2008 Z. z.

Predkladá: MŽP SR ­­­­­

1. Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov

Predkladá: MPSVR SR

1. Návrh zákona, ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov

Predkladá: MPSVR SR

1. Návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov

Predkladá: MPSVR SR

1. Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov Predkladá: MPSVR SR
2. Rôzne

Rokovanie otvoril a viedol predseda rady pán Richter, ktorý privítal členov rady a predstavil novú viceprezidentku KOZ SR pani Moniku Uhlerovú a zaželal jej, aby čo najlepšie dokázala obhájiť zamestnancov. Uviedol, že bod č. 6 sa sťahuje z rokovania. Pán Nevický za AZZZ SR uviedol, že v rôznom zaujme stanovisko k materiálu Učiace sa Slovensko.

S uvedeným súhlasili všetci sociálni partneri.

**K bodu 1**

Koncepcia implementácie Agendy 2030 v medzinárodnom prostredí

Predmetný materiál uviedolgenerálny riaditeľ sekcie medzinárodných organizácií, rozvojovej a humanitárnej pomoci  MZVaEZ SR pán Michal Mlynár.

Stanovisko za KOZ SR predniesol pán Kollár, ktorý uviedol, že KOZ SR nemá k predloženej koncepcii pripomienky a berie ju na vedomie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie konanie.

Stanovisko za RÚZ predniesol pán Sirota, ktorý upozornil na to, že materiál bol predložený vo verzii na MPK. Rezorty, by mali zosúladiť termíny predloženia materiálov s harmonogramom HSR SR, ktorý je známy v dostatočnom časovom predstihu.

Predložené ciele je vo všeobecnosti možné podporiť, ale konkrétne opatrenia, ktoré bude treba vykonať na ich naplnenie si budú pred ich prijatím vyžadovať dôslednú analýzu dopadov a vplyvov (a to nielen na podnikateľské prostredie).

Stanovisko za ZMOS predniesol pánMuška, ktorý uviedol, že Koncepcia poskytuje reflexiu o „možnej angažovanosti“ vo všetkých 17 oblastiach, ale formulácia aktivít a cieľov v podmieňovacom spôsobe /Slovensko by mohlo byť.., by malo držať..., by malo podporovať/ narúša myšlienku konceptu a ZMOS navrhuje sa jej vyvarovať. Podľa ZMOS, by mohla mať SR vyššie ambície aj z hľadiska napĺňania cieľov, ktoré by mohli byť zladené aj s PVV.

Predkladateľ uviedol, že bude s pripomienkami ZMOSu pracovať. Napĺňanie cieľov bude predmetom ďalších rokovaní. Materiál nie je uzavretý, môže uznať zmeny.

**Záver:**

**Rada**

1. **rada berie materiál na vedomie,**
2. **odporúča ho na ďalšie konanie.**

**K bodu 2**

Návrh zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov

Predmetný návrh zákona uviedol generálny riaditeľ sekcie kontroly a prevencie korupcie Úradu vlády  SR pán Milan Ježo.

Stanovisko za KOZ SR predniesla pani Mayerová, ktorá uviedla, že KOZ SR nemala pripomienky ani v rámci MPK a odporúča materiál na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie. Požiadal o vysvetlenie prečo sa pracuje aj s anonymnými sťažnosťami, ktoré v niektorých prípadoch poškodzujú dobré meno firiem, prieťahy v konaní zvyšujú aj ekonomické náklady.

Predkladateľ uviedol, že zákon je viazaný na porušovanie práv a nerieši anonymné sťažnosti, ale na požiadanie, utajiť sťažovateľa musí túto požiadavku rešpektovať.

Stanovisko za RÚZ predniesol pán Sirota, ktorý uviedol, že vzhľadom k minimálnym dopadom návrhu na podnikateľské prostredie RÚZ berie návrh na vedomie bez pripomienok.

Stanovisko za ZMOS predniesol pán Muška, ktorý k predloženému materiálu neuplatnil žiadne pripomienky a odporučil predložený materiál na ďalšie konanie.

Pán Muška za ZMOS uviedol, že by mali byť procesy v zákone prispôsobené aj e-govermentu. Predkladateľ uviedol, že zákon bol s Úradom podpredsedu vlády SR pre investície a informatizáciu konzultovaný.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 3**

Návrh zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedol vedúci úradu podpredsedu vlády SR pre investície a informatizáciu pán Patrik Krauspe.

Stanovisko za KOZ SR predniesol pán Blahák, ktorý uviedol, že KOZ SR nemá pripomienky a odporúča materiál na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že RÚZ ani jej členské organizácie materiál v medzirezortnom pripomienkovom konaní nepripomienkovali. RÚZ berie materiál na vedomie bez ďalších pripomienok.

Stanovisko za ZMOS predniesol pán Muška, ktorý ocenil permanentný a korektný dialóg zo strany Úradu podpredsedu vlády SR pre investície a informatizáciu.ZMOS uplatnilo nasledovné pripomienky:

**Zavedenie parciálnej finančnej spoluúčasti a spoluzodpovednosti za udelené korekcie**

**ZMOS zásadne trvá na doplnení zákona a zavedenie parciálnej spoluúčasti štátu ako riadiaceho orgánu za udelené korekcie a to v prípadoch, v ktorých bola korekcia udelená za pochybenie, ktoré riadiaci orgán alebo sprostredkovateľský orgán mal v zmysle schválenej metodiky odkontrolovať a konečný prijímateľ obdržal stanovisko bez nálezu pochybenia.** Navrhovaným pomerom je 70:30.

1. **Čl. I , §33 odsek 2**

ZMOS navrhuje, aby došlo k vymáhaniu pohľadávky pre všetky EŠIF fondy (mimo INTERACT a programy cezhraničnej spolupráce) až keď **suma presiahne 200 Eur bez úrokov.** Odôvodňujeme to nezmyslenými a náročnými byrokratickými postupmi, ktoré sa pri týchto sumách ukazujú ako neefektívne.

1. **Čl. I, §41 odsek 1, odsek 3, odsek 6**

ZMOS žiada o zrušenie, prípadne úpravu ustanovenia, kedy môže poskytovateľ rozhodnúť o vrátení 1,5 násobku sumy uvedenej v žiadosti o vrátenie, v prípade, že konečný prijímateľ nevráti finančný príspevok, pokiaľ je na vrátenie vyzvaný, čím de facto zákon zriaďuje určitú sankciu, alebo trest za to, ak sa konečný prijímateľ bráni, pretože tým, že dôjde k posudzovaciemu konaniu mu hrozí ešte vyššia pokuta. S týmto zásadne ZMOS nesúhlasí.

ZMOS oceňuje zakomponovanie našej požiadavky do odstavca 6, ktorý sa však vzťahuje len na rozhodnutie Úradu pre verejné obstarávanie. ZMOS však žiada, aby sa **tento mechanizmus neuplatnil ani pri rozhodnutiach riadiacich a sprostredkovateľských orgánov.Je možné upraviť ustanovenie tak, že sa 1,5 násobok žiadanej sumy bude vymáhať iba v prípadoch, kedy dôjde k identifikácii pochybenia, avšak toto pochybenie nebolo predmetom predošlej kontroly oprávneného subjektu kontrolu vykonať.**

Pán Krauspe, vedúci úradu podpredsedu vlády SR, avizoval, že je pripravený akceptovať pripomienky ZMOSu v budúcom otvorení zákona.

ZMOS na základe toho navrhlo, aby HSR SR odporučila predložený materiál na ďalšie legislatívne konanie s tým, že rozhovory o naložení s vyššie uvedenými pripomienkami budú pokračovať. Pán Muška uviedol, že sa budú snažiť svoje pripomienky presadzovať aj v NR SR.

**Záver:**

**Rada**

1. **súhlasí s predloženým návrhom zákona s pripomienkami ZMOSu,**
2. **KOZ SR, AZZZ SR a RÚZ súhlasili s materiálom bez pripomienok,**
3. **odporúča ho na ďalšie legislatívne konanie.**

**K bodu 4**

Národný program kvality Slovenskej republiky – Stratégia zlepšovania kvality produktov a služieb zlepšovaním organizácií 2017 – 2021

Predmetný materiál uviedol vedúci služobného úradu pre normalizáciu, metrológiu a skúšobníctvo SR pán František Daniš.

Stanovisko za KOZ SR prednieslapaniBrodzianska, ktorá uviedla, že KOZ SR nemá k predloženému materiálu pripomienky a berie ho na vedomie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie konanie.

Stanovisko za RÚZ predniesol pán Sirota, ktorý uviedol, že RÚZ v medzirezortnom pripomienkovom konaní k materiálu predložili pripomienky odporúčacieho charakteru. Po prijatí stratégie bude následne dôležité jej rozpracovanie do kontrolovateľných úloh v rámci akčných plánov pre príslušné kompetenčné oblasti (podnikateľské prostredie, školstvo, zdravotníctvo).RÚZ berie materiál na vedomie bez pripomienok.

Stanovisko za ZMOS predniesol pán Muška, ktorý k predloženému materiálu neuplatnil žiadne pripomienky a odporučil predložený materiál na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 5**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov

Predmetný návrh zákona uviedolminister zdravotníctva SR pán Drucker, ktorý uviedol, že ide o transpozíciu smernice.

Stanovisko za KOZ SR predniesol pán Szalay, ktorý uviedol, že KOZ SR nemá k návrhu zákona pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ berie materiál na vedomie bez pripomienok.

Stanovisko za ZMOS predniesol pán Turčány, ktorý k predloženému materiálu neuplatnil žiadne pripomienky a odporučil predložený materiál na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 6**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov

Stiahnutý z rokovania

**K bodu 7**

Strategický plán rozvoja dopravy Slovenskej republiky do roku 2030

Predmetný materiál uviedol minister dopravy, výstavby a regionálneho rozvoja SR pán Érsek.

Z dôvodu, že materiál bol predložený na HSR SR ešte pred MPK a podlieha strategickému environmentálnemu posudzovaniu a vyžaduje vykonanie cezhraničného posudzovania predkladateľ prisľúbil na základe požiadavky sociálnych partnerov, že bude o ich pripomienkach ešte rokovať.

**Záver:**

**Rada**

1. **berie materiál na vedomie s pripomienkami všetkých sociálnych partnerov,ktoré budú predmetom ďalšieho rokovania s predkladateľom.**

**K bodu 8**

Národný akčný plán pre zelené verejné obstarávanie v Slovenskej republike na roky 2016 až 2020

Predmetný materiál uviedol minister životného prostredia pán Sólymos.

Po diskusii boli prijaté nasledovné závery:

**Rada**

1. **berie materiál na vedomie bez pripomienok,**
2. **odporúča ho na ďalšie konanie.**

**K bodu 9**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 755/2004 Z. z., ktorým sa ustanovuje výška neregulovaných platieb, výška poplatkov a podrobnosti súvisiace so spoplatňovaním užívania vôd v znení nariadenia vlády č. 367/2008 Z. z.

Predmetný návrh nariadeniauviedol minister životného prostredia pán Sólymos.

Stanovisko za KOZ SR predniesol pán Machyna, ktorý uviedol, že KOZ SR nemá k predloženému materiálu pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Lelovský,ktorý uviedol, že RÚZ berie materiál na vedomie bez pripomienok.

Stanovisko za ZMOS predniesol pán Turčány, ktorý k predloženému návrhu nariadenia neuplatnil žiadne pripomienky a odporučil predložený materiál na ďalšie legislatívne konanie.

**Záver:**

**Rada**

1. **súhlasí s predloženým návrhom nariadenia bez pripomienok,**
2. **odporúča ho na ďalšie legislatívne konanie.**

**K bodu 10**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov Predmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR prednieslapani Mayerová, ktorá uviedla, že KOZ SR nemá k predloženému materiálu pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ ani jej členské organizácie materiál v medzirezortnom pripomienkovom konaní nepripomienkovali. RÚZ berie materiál na vedomie bez pripomienok.

Stanovisko za ZMOS predniesol pán Turčány, ktorý k predloženému návrhu zákona neuplatnil žiadne pripomienky a odporučil predložený materiál na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 11**

Návrh zákona, ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisovPredmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR predniesol pán Kollár, ktorý uviedol, že v rámci MPK mala KOZ SR jednu obyčajnú pripomienku: Podľa názoru KOZ SR by rodičovský príspevok mal byť vyšší, nakoľko predstavuje kompenzáciu straty príjmu jedného z rodičov počas starostlivosti o dieťa a súčasne ocenenie rodiča spoločnosťou za túto starostlivosť. Predkladateľ Návrhu zákona pripomienku neakceptoval nakoľko je nad rámec novely vzhľadom na výšku schváleného rozpočtu verejnej správy na rok 2017.KOZ SR odporučila materiál na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ ani jej členské organizácie materiál v medzirezortnom pripomienkovom konaní nepripomienkovali. RÚZ berie materiál na vedomie bez pripomienok.

Stanovisko za ZMOS predniesol pán Turčány, ktorý k predloženému návrhu zákona neuplatnil žiadne pripomienky a odporučil predložený materiál na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 12**

Návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov

Predmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR predniesol pán Szalay, ktorý uviedol, že KOZ SR predložila písomné stanovisko, zásadné pripomienky boli zapracované. KOZ SR odporučila návrh zákona na ďalšie legislatívne konanie bez pripomienok.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Sirota, ktorý uviedol, že treba poznať motiváciu a správanie poistencov a treba novelu zákona urobiť tak, aby bol druhý pilier atraktívny a nerobiť ju pre pár desiatok ľudí. Stiahol pripomienku č.5 z písomného stanoviska. Na pripomienkach 1 až 4 z písomného stanoviska zotrval.

Predkladateľ uviedol, že novela nie je robená pre pár desiatok ľudí, ale pre všetkých ľudí v druhom pilieri a jasné a zrozumiteľné pravidlá, ktoré sú v tejto novele, by malo zatraktívniť druhý pilier. Na čo reagoval prezident KOZ SR pán Kollár, že prečo chceme zatraktívňovať niečo, čo bolo v okolitých krajinách zrušené.

Stanovisko za ZMOS predniesol pán Turčány, ktorý k predloženému návrhu zákona neuplatnil žiadne pripomienky a odporučil predložený materiál na ďalšie legislatívne konanie.

**Záver:**

**Rada**

1. **nedospela k dohode z dôvodu nesúhlasu RÚZ,**
2. **AZZZ SR, KOZ SR a ZMOS súhlasia s predloženým návrhom zákona bez pripomienok.**

**K bodu 13**

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov

Predmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR prednieslapani Mayerová, ktorá uviedla, že KOZ SR nemá k predloženému materiálu pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil materiál zobrať na vedomie a postúpiť na ďalšie legislatívne konanie. V diskusii uviedol, že by príspevok na mobilitu zrušil a radšej podporil remeslá a malé podnikanie.

Stanovisko za ZMOS predniesol pán Turčány, ktorý k predloženému návrhu zákona neuplatnil žiadne pripomienky a odporučil predložený materiál na ďalšie legislatívne konanie.

Stanovisko za RÚZ predniesol pán Sirota, ktorý uviedol, že jeden člen RÚZ spracoval v spolupráci s prieskumnou agentúrou prieskum, ktorý bol ponúknutý št. tajomníkovi MPSVR SR, ktorý mal vypovedaciu schopnosť, ako by sa malo pristupovať k aktívnej politike trhu práce. Predkladateľ vôbec nezareagoval na výsledky prieskumu a ešte ho v médiách kritizoval, čo nesvedčí o toľko deklarovanej kvalite sociálneho dialógu.

Predkladateľ uviedol, že príprave materiálu predchádzala diskusia v 12 okresoch, kde je najviac ťažko zamestnateľných ľudí. Príspevok na mobilitu bol rozšírený aj na manželov. Ak niekto bezdôvodne odmietne prácu, bude z evidencie vyradený. Po diskusii a vysvetlení RÚZ stiahla svoje pripomienky.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 14**

Rôzne

Pán Nevický za AZZZ SR odovzdal št. tajomníčke MŠVVŠ SR písomné stanovisko k materiálu Učiace sa Slovensko, ktorý je v rozpore s duálnym vzdelávaním a politikou trhu práce. Stanovisko AZZZ SR podporila aj RÚZ.

MŠVVŠ SR musí informovať sociálnych partnerov o reakcii na písomné stanovisko.

Pán Kollár za KOZ SR informoval, že pripravujú s RÚZ, Zväzom obchodu a cestovného ruchu materiál týkajúci sa zákazu práce počas sviatkov. Materiál bude predložený v januári.

Ďalej informoval, že Slovenská banková asociácia odmieta sociálny dialóg, ak nepríde k náprave urobia aj medzinárodné kroky.

Predseda rady pán Richter informoval, že Predsedníctvo HSR SR schválilo termíny rokovaní na rok 2017 a aj keď nie je naplánovaný termín rokovania v januári, zvolá sociálnych partnerov na úrovni Predsedníctva HSR SR na priblíženie názorov k zatvoreniu obchodov počas sviatkov, k zákonu o kolektívnom vyjednávaní po náleze Ústavného súdu...

Pán Sirota za RÚZ požiadal o stanovisko vlády k práci počas sviatkov, aby neprebiehali ťažké diskusie k uvedenej téme, ktorých výsledky vládna strana potom nebude akceptovať.

Predseda rady poďakoval prítomným za spoluprácu počas celého roka a zaželal všetkým príjemné sviatky.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Monika U H L E R O V Á** ................................

viceprezidentka KOZ SR

za zamestnávateľov

**Roman K A R L U B Í K** ................................

podpredseda rady